Μαρουλοσαλάτα με κυδώνια ψημένα σε Μαυροδάφνη και καρύδια
Η μαρουλοσαλάτα παίρνει διαφορετική, γιορτινή και επίσημη διάσταση, με την προσθήκη ψητών κυδωνιών. Για επιπλέον στολίδι ρίχνουμε εδώ και εκεί λίγους σπόρους από ρόδι.
2 μέτρια κυδώνια, κομμένα στη μέση (τα ραντίζουμε με λίγο χυμό λεμονιού για να μη μαυρίσουν) , 600 ml Μαυροδάφνη Πατρών , 1 ξυλάκι κανέλας , 2-3 καρφάκια γαρίφαλο , 2 μαρούλια (χωρίς τα εξωτερικά μαραμένα φύλλα), χωρισμένα στα υπόλοιπα φύλλα τους, πλυμένα και στεγνά , 1 φλιτζ. τσαγιού καρυδόψιχα, σπόρια από 2 ρόδια , 1 κουτ. γλυκού μουστάρδα , 50 ml μηλόξιδο , 150 ml ελαιόλαδο , αλάτι, φρεσκοτριμμένο πιπέρι
Για να φτιάξουμε μαρουλοσαλάτα με κυδώνια ψημένα σε Μαυροδάφνη και καρύδια, ξεκινάμε προθερμαίνοντας τον φούρνο στους 170°C.Βάζουμε τα κυδώνια σε μικρό ταψί με την κομμένη πλευρά προς τα πάνω, περιχύνουμε με τη Μαυροδάφνη, προσθέτουμε την κανέλα και τα γαρίφαλα και σκεπάζουμε το ταψί με αλουμινόχαρτο. Ψήνουμε για 1 ώρα, αφαιρούμε το αλουμινόχαρτο και ψήνουμε για άλλα 20 λεπτά.Σουρώνουμε το ζουμί του ταψιού και το κρατάμε κατά μέρος για το σερβίρισμα. Αφήνουμε τα κυδώνια να κρυώσουν, πετάμε κουκούτσια και πυρήνες και τα ξεφλουδίζουμε. Τα κόβουμε σε χοντρές φέτες.Βάζουμε το ζουμί του ταψιού σε ένα μπρίκι και το βράζουμε σε δυνατή φωτιά μέχρι να μειωθεί και να δέσει. Το αφήνουμε να κρυώσει. Χτυπάμε με το σύρμα τη μουστάρδα με το μηλόξιδο. Χωρίς να σταματήσουμε το χτύπημα, προσθέτουμε σε πολύ αργή ροή το ελαιόλαδο μέχρι το ντρέσινγκ να δέσει. Αν πήξει πολύ, αραιώνουμε με λίγο νερό, ανακατεύοντας.Κόβουμε σε μέτρια κομμάτια τα χοντρά φύλλα μαρουλιού και με τα πιο τρυφερά, ολόκληρα, ντύνουμε τα τοιχώματα μιας σαλατιέρας. Σε ένα μπολ ανακατεύουμε τα κομμένα μαρουλόφυλλα, τα ρόδια, τα κυδώνια, τα καρύδια και αλατοπίπερο.Ρίχνουμε το κρύο ζουμί των κυδωνιών που βράσαμε στο μπρίκι, αλάτι και πιπέρι και ανακατεύουμε καλά.Αδειάζουμε τη σαλάτα στο κέντρο της σαλατιέρας. Σερβίρουμε το ντρέσινγκ σε ξεχωριστό μπολ.
Κυδώνι,Μαρούλι,Χριστούγεννα,Χορτοφαγικά